Mnangagwa nog nie ingehuldig - Politiek - Republikein
Wednesday, May 27th, 00:10:23
Mnangagwa nog nie ingehuldig
Hof sê later oor Zim-verkiesing
13 August 2018 | Politiek
Pres. Emmerson Mnangagwa se plan om gister as die tweede president van 'n onafhanklike Zimbabwe ingehuldig te word, is in dié land se hoogste hof beduiwel 'n dag nadat die opposisieparty, die Movement for Democratic Change (MDC), én die Amerikaanse regering gesê het hy het sy sege aan bedrog te danke.
Nelson Chamisa, leier van die MDC, se hersieningsaansoek oor die verkiesingsuitslag van 30 Julie bring die land se regbank voor sy grootste toets sedert oudpres. Robert Mugabe op 14 November 2017 in 'n staatsgreep gelei deur Mnangagwa uit sy pos verwyder is.
Chamisa het 44,3% van die presidensiële stemme gekry teenoor Mnangagwa se 50,8%. Maar die MDC beweer in sy hofstukke, waarvan AP 'n afskrif gesien het, dat daar grootskaalse bedrog en on­reëlmatighede was.
Me. Saima Sakaria, 'n saakgelastigde van die Namibiese ambassade in Harare, het Saterdagoggend amptelik die uitstel van die inhuldiging in 'n mediaverklaring bevestig.
Volgens die verklaring is die presidentsinhuldiging uitgestel om tyd te gee om sekere prosesse te volg. Sakaria het bygevoeg dat die Namibiese ambassade inligting sal verskaf soos wat verdere ontwikkelinge in Zimbabwe plaasvind.
Die amptelike inhuldiging van Zimbabwe se president sal waarskynlik eers ná die SADC-beraad plaasvind wat vandeesweek in Windhoek deur die streek se staatshoofde bygewoon word.
In een aanduiding van die verkiesingskommissie se partydigheid het die Zimbabwiese verkiesingskommissie (ZEC) se voorsitter onder meer 'n serp gedra net soos Mnangagwa s'n tydens sy veldtog vir Zanu-PF.
MDC-agente het ook glo nie kans gekry om verkiesingsuitslae op plaaslike vlak te bekragtig voordat dit aangekondig is nie, en die "ganse proses van samevoeging, verifiëring en tellery van die presidensiële stembriewe is onder 'n wolk van geheimhouding gedoen", luidens die party se hofstukke.
Die MDC sê volgens sy eie telling het Chamisa meer as 600 000 méér stemme as Mnangagwa gekry, voordat die kieskommissie die uitslae "beknoei" het. Die kommissie weier die MDC glo toegang tot sy rekenaarstelsel.
Dr. Alex Magaisa, 'n Zimbabwiese lektor in regte in Brittanje en 'n medeskrywer van Zimbabwe se nuwe grondwet, sê artikel 93 van die grondwet bepaal dat 'n klagskrif wat binne sewe dae ná die bekendmaking van uitslae ingedien word, verhoed dat die president ingehuldig word totdat die dispuut besleg is.
Die hof het nou 14 dae om uitspraak te lewer. Die hof kan selfs 'n nuwe president aanwys, sou die gronde vir die petisie aanvaar word.
Luidens Magaisa se ontleding op sy webblad oor Zimbabwiese regskwessies, bigsr.co.uk, rus die bewyslas op Chamisa om bedrog te bewys. - Nampa/Netwerk24/BBC/Fin24